  Наталья Тетерина Глаз ёрослэсь шаертодонъя электрон картазэ кылдытӥзы ёрос лыдӟетъюртысь ӧнерчиос. Отчы Удмуртилэн уйпал ёросысьтыз историе пырем интыос, тодмо адямиосын герӟаськем объектъёс, синпелетъёс, черкъёс, музейёс но инкуазь интыос пыризы. Со сярысь ивортодэтъя «Удмуртия» агентстволы Глаз ёрос лыдӟетъюртысь шаертодон ужез радъянъя валтӥсь библиотекарь Зинаида Перминова вераз. Солэн кылъёсызъя, та ӵектослы материалъёс кык ар пала люказы. Соосты шаертодосчиослэн лыдӟетъюртын ужась клубзы бичаны юрттӥз. Кылсярысь, истори тодосъя кандидат Люция Волкова нырысетӥ Кун Думалэн депутатэз Глаз ёросын вордскем Павел Целоусов сярысь материалъёссэ сётӥз, нош шаертодосчи Глеб Кочин — ёросысь черкъёс сярысь вань ивортодэтэз. Карта ёросысь вань чебер интыосты огазея, шуэ Зинаида Перминова. Мукет ёросысь лыдӟетъюртъёс кылдыто литературной карта. Соослэн вань гожъясьёссы, кылбурчиоссы трос. Нош ми ум быгатӥське соин ушъяськыны. Милям мукетыз вань, милям искусство но лулчеберет удысын ужасьёс тросгес. Малпамы кылдытыны сыӵе карта но вань достопримечательностьёсты со картае пыртыны Зинаида Перминова, Глаз ёрос лыдӟетъюртысь шаертодон ужез радъянъя валтӥсь библиотекарь котькинлы тунсыко луоз, кылсярысь, дышетскисьёс соя асьсэлы кулэ луись ивортодэт шедьтозы, шуэ библиотекарь. Ӵектос ёросын туризмез азинтонлы но юрттоз. Картая тунсыко интыозь сюресэз адӟыны луоз. Ватсалом, шаертодон карта «Культурно-туристический парк «Дондыдор». Партнерская сеть» ӵектос улсын кылдытэмын. Та дыре уг луы вераны, электрон карта быдэсак дась шуыса, отчы выль но выль тодэтъёс но интыос ялан ватсаськозы, пусйиз Зинаида Перминова.  Тодэ вайытом, 20–24 инвожое Глаз ёросысь Адам гурт вӧзысь лулчеберетъя но историяя «ДондыДор» паркын нырысетӥез Удмуртиын ленд-артъя фестиваль ортчоз. Тегъёс: Лулчеберет Туризм Удмуртия Глазкар Удмуртиысьтуризм шаертодон  